b'\n_START_ARTICLE_\nS\xc3\xb8rafrikansk vin\n_START_PARAGRAPH_\nI kolonitiden var S\xc3\xb8r-Afrika et av de f\xc3\xb8rste omr\xc3\xa5dene for vindyrking utenfor Europa med planting av de f\xc3\xb8rste vinstokkene p\xc3\xa5 1600-tallet. I nyere tid gjorde handelsboikotten av landet under apartheidregimet at s\xc3\xb8rafrikansk vin bare ble solgt i mindre kvanta utenfor landet. Vinen er n\xc3\xa5 i ferd med \xc3\xa5 gjenerobre sin tidligere status._NEWLINE_S\xc3\xb8r-Afrika har generelt et varmt middelhavsklima. Men b\xc3\xa5de klima og jord varierer sterkt. Store deler av omr\xc3\xa5det har et surt jordsmonn, og vinmarkene m\xc3\xa5 ofte kalkes. I dag er landet sjette st\xc3\xb8rste vinprodusent i volum.\n_START_SECTION_\nHistorie\n_START_PARAGRAPH_\nDe f\xc3\xb8rste vinmarkene ble etablert p\xc3\xa5 1600-tallet ved Cape Town._NEWLINE_Det var i 1659 at kolonister fra Nederland satt i gang vinproduksjonen. Nederlenderne var spesielt interessert i vin, da de mente dette motvirket skj\xc3\xb8rbuk p\xc3\xa5 lengre sj\xc3\xb8reiser._NEWLINE_I 1685 ble franske protestanter (hugenottene) jaget ut av Frankrike. Noen slo seg ned i S\xc3\xb8r-Afrika og begynte blant annet med vinproduksjon. Innvandrerne fra disse to landene ble etter hvert sl\xc3\xa5tt sammen til et folk, nemlig boerne, som kom til \xc3\xa5 styre landet helt frem til 1815, da engelskmennene overtok. _NEWLINE_P\xc3\xa5 sent 1700-tallet og tidlig 1800-tallet var vinen fra h\xc3\xb8ydene s\xc3\xb8r for Cape Town legendarisk og konkurrerte med det ypperste av viner fra ber\xc3\xb8mte europeiske vingods. Det gjelder for eksempel for Napoleons p\xc3\xa5st\xc3\xa5tte yndlingsvin, en s\xc3\xb8t dessertvin "Vin de Constance" fra godset Klein Constantia._NEWLINE_I 1918 ble kooperativet KWV (Kooperatieve Wijnbouwers Vereniging) grunnlagt. KWV har v\xc3\xa6rt en regulerende faktor for den s\xc3\xb8rafrikanske vinindustrien. _NEWLINE_Vinlus (Phylloxera) slo til i S\xc3\xb8r-Afrika i 1885. Etter at man fikk bukt med dette problemet, oppsto et problem med overproduksjon, og derav d\xc3\xa5rlige priser p\xc3\xa5 vin. Det ble fastsatt kvoter og minstepriser for vin. I 1992 ble dette kvotesystemet opphevet. _NEWLINE_Etterhvert isolerte boikotten av apartheid s\xc3\xb8rafrikansk vinproduksjon b\xc3\xa5de \xc3\xb8konomisk og vitenskapelig. Ved overgangen til demokratisk styre i 1994 var derfor vinene preget av gammeldagse produksjonsmetoder og et uhensiktsmessig distribusjonssystem med KWM som dominerende produsent. KWV ble privatisert og omorganisert i 1998. S\xc3\xa6rlig etter \xc3\xa5rtusenskiftet har man pr\xc3\xb8vd \xc3\xa5 modernisere produksjonen med etterhvert stor suksess.\n_START_SECTION_\nDruesorter\n_START_PARAGRAPH_\nS\xc3\xb8r-Afrikas bl\xc3\xa5 nasjonaldrue er Pinotage, som er en krysning mellom pinot noir og cinsault. Pinotage er en s\xc3\xb8rafrikansk spesialitet, som er avlet og foredlet de siste 75 \xc3\xa5r. _NEWLINE_I tillegg er vin av druen steen ganske kjent her._NEWLINE_Ellers dyrkes det en del av internasjonale druer som cabernet sauvignon, syrah/shiraz, merlot, sauvignon blanc og chardonnay.'